AARHUS: Nye skriggule blomsterkasser i Klostergade har vakt undren. Men der er en idé med kasserne, som århusianerne godt kan vænne sig til bliver en del af bybilledet i fremtiden.

Kasserne er en del af et sæt på en god snes, som kan sættes op på gader og stræder og flyttes rundt på, når for eksempel forskønnelse af et torv, nye måder at parkere på eller trafikdæmpning skal prøves af. Det er kommunens Center for Byens Anvendelse, der har købt og lancerer blomsterkasserne, fortæller chef i afdelingen, Kim Gulvad Svendsen.

- I klostergade er kasserne i metal og træ sat op som en trafikdæmpende foranstaltning, der bliver testet, siger Kim Gulvad Svendsen, der samtidig afviser, at kasserne skulle være etableret for at dæmme op for terrortruslen.

Ud over Klostergade kan kasserne, der skal beplantes, også opleves på Pustervig og i Høegh-Guldbergsgade, hvor de skal puste nyt, grønt liv ind i miljøet.

- I stedet for nogle af de grå Hofmann betonklodser, er kasserne et forsøg på at peppe det hele lidt op med farver og liv. I Jægergårdsgade har vi ikke hørt nogle brugere klage over de træer, som giver gaden et mere hyggeligt udtryk, siger Kim Gulvad Svendsen.